Mar 02,2018
'అఫెండర్స్‌' బిల్లుకు క్యాబినెట్‌ సై!
న్యూఢిల్లీ: దేశంలోని బ్యాంకింగ్‌తో సహా వివిధ ఆర్థిక సంస్థలకు వేల కోట్ల రుణాలను ఎగవేసి విదేశాలకు తరలిపోతున్న వారిని కట్టడి చేసే విషయంలో సర్కారు ఆలస్యంగానైనా కండ్లు తెరిచింది. విజరు మాల్యా, నీరవ్‌ మోడీల వంటి ఆర్థిక మోసగాళ్ల ఆగడాలను నియంత్రించి, ఇలాంటి వారికి కచ్చితంగా శిక్షలు పడేలా కొత్తగా రూపొందించిన ''ది ఫ్యుజిటివ్‌ ఎకనామిక్‌ అఫెండర్స్‌ బిల్లు''కు కేంద్ర కేబినెట్‌ గురువారం ఆమోదం తెలిపింది. ఈ బిల్లు త్వరలోనే పార్లమెంట్‌ ముందుకు రాబోతుంది. దీని ద్వారా విదేశాలకు పారిపోయిన ఆర్థిక నేరగాళ్ల కఠిన విచారణతో పాటు ఆస్తులను జప్తు చేసే అధికారం, అమ్మే అధికారం బ్యాంకులకు ప్రభుత్వం కల్పించనుంది. ఈ బిల్లు చట్టరూపం దాలిస్తే రూ.100 కోట్లు అంత కంటే ఎక్కువ మొత్తం బ్యాంకు మోసాలు, రుణ ఎగవేతలకు పాల్పడి విదేశాలకు పారిపోయిన ఆర్థిక నేరగాళ్లను కచ్చితంగా భారత్‌కు తిరిగి వచ్చేలా చేసి న్యాయ విచారణను కొనసాగించే వీలు కలుగనుంది. ఆస్తుల స్వాధీనం ద్వారా వారినుంచి వీలైనంత ఎక్కువ బాకీలను బ్యాంకులు తిరిగి వసూలు చేసుకొనే అవకాశం ఉంటుందని ఒక ప్రభుత్వ అధికారి తెలిపారు. బ్యాంకుల్లో జరిగే ఆడిటింగ్‌ మోసాలను అరికట్టేందుకు స్వతంత్ర హోదాలో పనిచేసే జాతీయ ఆర్థిక నమోదు ప్రాధికారిక సంస్థ (ఎన్‌ఎఫ్‌ఆర్‌ఏ)ను ఏర్పాటు చేయాలని కూడా కేంద్ర మంత్రివర్గం నిర్ణయించిందని కేంద్ర ఆర్థికశాఖ మంత్రి అరుణ్‌జైట్లీ వెల్లడించారు.
మీ స్నేహితులకు రికమెండ్ చెయ్యండి